open-index/open-wikipedia-markdown huggingface dataset:
Ρουσσέτος Δημητρόγλου

Ο **Ρουσσέτος Δημητρόγλου** (Καστέλλα, 16 Ιουλίου 1973) είναι Έλληνας κιθαρίστας, ιδρυτής και επικεφαλής του ροκ συγκροτήματος 15 50, στιχουργός και ενορχηστρωτής.

## Βιογραφικό
Γεννήθηκε στην Καστέλλα του Πειραιά. Στην ηλικία των τριών ετών η οικογένεια του μετακόμισε στο Κουκάκι, όπου ο πατέρας του διατηρούσε ταβέρνα. Τα μουσικά του ακούσματα ήταν ποικίλα και προέρχονταν από διαφορετικούς μουσικούς χώρους. Το 1998 μαζί με τους φίλους του έφτιαξε το ροκ συγκρότημα 15 50. Το όνομα του γκρουπ το εμπνεύστηκε ο ίδιος και σε συνέντευξη του έχει δηλώσει ότι μόνο μετά το τέλος της μουσικής του διαδρομής θα αποκαλύψει τι συμβολίζει.

Με τους 15 50 κυκλοφόρησε συνολικά πέντε στούντιο άλμπουμ, 19 Singles και EPs και μία ζωντανή ηχογράφηση το 2014 στο Κατράκειο Θέατρο. Το 1999 κυκλοφόρησε το πρώτο ομώνυμο άλμπουμ του συγκροτήματος. Το 2004 κυκλοφόρησε το δεύτερο άλμπουμ με τίτλο "Κάποια Κυριακή". Ακολούθησε το 2007 το τρίτο άλμπουμ με τίτλο "Όσα μπορείς", όπου περιλαμβάνεται σε διασκευή το τραγούδι "Δεν είσαι εδώ" (που πρώτη ερμήνευσε η Δήμητρα Γαλάνη), σημειώνοντας μεγάλη επιτυχία. Το επόμενο τους άλμπουμ με τίτλο "Άγριες Νύχτες", το οποίο περιλάμβανε την επιτυχία "Τις Νύχτες ντύνομαι Παιδί", κυκλοφόρησε το 2011, ενώ ο πέμπτος δίσκος "Εγώ" κυκλοφόρησε το 2018.

Πέρα από το συγκρότημα του όμως, συνεργάστηκε με καταξιωμένους καλλιτέχνες της ελληνικής μουσικής σκηνής, όπως ο Βασίλης Παπακωνσταντίνου. Τα τραγούδια "Απόγευμα της Κυριακής" και "Κάψε με" είναι σε μουσική και ενορχήστρωση του Δημητρόγλου και ανήκουν στον δίσκο "Μετωπική", που κυκλοφόρησε το 2007.

Το 2008 έδωσε δύο τραγούδια στην ταινία "Η Σκόνη του χρόνου"  του Θόδωρου Αγγελόπουλου. Τα τραγούδια "The true face of Beauty" και "All that you want" απέσπασαν άριστες κριτικές.

Το 2012 συνεργάστηκε με τον τότε ανερχόμενο Παντελή Παντελίδη,  αργότερα ανέλαβε την ενορχήστρωση σε όλα τα τραγούδια  που περιλαμβάνονται στους τέσσερις δίσκους του  Παντελίδη, καθώς και των τριών κομματιών "Θυμάμαι", "Άλλη μια Ευκαιρία" και "Καράβια στο Βυθό", τα οποία κυκλοφόρησαν μετά τον θάνατο του λαϊκού τραγουδιστή. Παράλληλα υπήρξε ο μαέστρος και κιθαρίστας που συνόδευε τον Παντελή Παντελίδη στις εμφανίσεις του τόσο στην Ελλάδα αλλά και στο εξωτερικό.

## Δισκογραφία
### Ως μέλος των [[15 50]]
* Εγώ (2018)
* Άγριες Νύχτες (2011)
* Όσα Μπορείς (2007)
* Κάποια Κυριακή (2004)
* 15:50 (1999)

### Ενορχηστρώσεις

;Συνεργασία με Παντελή Παντελίδη
:**Άλμπουμ**:
* Αλκοολικές οι Νύχτες (2012)
* Ουράνιο τόξο που του λείπανε δύο χρώματα (2013)
* Πανσέληνος και Κάτι - Εις-Πνοή (Α' & B' μέρος) (2014 & 2015)

:**Singles & EPs**:
* Της καρδιάς μου το Γραμμένο (2015)
* Θυμάμαι (2016)
* Άλλη μια Ευκαιρία (2016)
* Καράβια στο Βυθό (2017)

;Συνεργασία με διάφορους καλλιτέχνες 
* Ο καινούργιος έρωτας σου - Ειρήνη Παπαδοπούλου (2014)
* Τώρα σέρνεσαι - Πάολα  (2013)
* Διαταγές - Αμαρυλλίς (2013)
* Καμιά δε θα 'ναι σαν εμένα - Αμαρυλλίς (2014)
* Άστο Τέλειωσε - Αμαρυλλίς (2014)
* Να σε προσέχει - Αμαρυλλίς (2017)

## Παραπομπές


Κατηγορία:Έλληνες τραγουδιστές
Θεόφιλος Κ. Φραγκόπουλος

Ο **Θεόφιλος Κ. Φραγκόπουλος** (1917 - 1969) ήταν Έλληνας γεωπόνος.

## Βιογραφικά στοιχεία

Γεννήθηκε στην Αθήνα και ήταν γιος του υποναύαρχου Κωνσταντίνου Φραγκόπουλου. Ξάδελφός του ήταν ο λογοτέχνης Θεόφιλος Δ. Φραγκόπουλος. Το 1939 αποφοίτησε από το Γεωπονικό Πανεπιστήμιο Θεσσαλονίκης και το ίδιο έτος κατατάχθηκε ως έφεδρος υπαξιωματικός στο Πολεμικό Ναυτικό. Κατά τη διάρκεια της κατοχής διέφυγε στην Μέση Ανατολή, όπου παρέμεινε καθόλη τη διάρκεια αυτής. Επιστρέφοντας στην Ελλάδα εγκαταστάθηκε στη Γαλλία προκειμένου να συμπληρώσει τις σπουδές του. Το 1963 ανακηρύχθηκε διδάκτωρ του Γεωπονικού Πανεπιστημίου Αθηνών και το ίδιο έτος διορίστηκε επιμελητής στο εργαστήριο της Γεωργικής Χημείς του ίδιου Πανεπιστημίου. Υπήρξε ανήσυχος νους με προοδευτικές αντιληψεις και φιλοσοφικές ανησυχίες ενώ μιλούσε αρκετές γλώσσες μεταξύ των οποίων αραβικά και ρώσικα.

Με την κατάλυση της δημοκρατίας από την Χούντα των Συνταγματαρχών ο Φραγκόπουλος -προοδευτικό πνεύμα της εποχής- τέθηκε υπό παρακολούθηση. Στις 25 Μαρτίου του 1969 αρνήθηκε να παρευρεθεί στην εορτή που οργάνωσε το Πανεπιστήμιο με αποτέλεσμα να συλληφθεί λίγες μέρες αργότερα και να ανακριθεί για μια ολόκληρη ημέρα. Μια ημέρα αργότερα, στις 29 Μαρτίου, αυτοκτόνησε στο γραφείο του με κυανιούχο κάλιο έχοντας αφήσει ένα σημείωμα, στο οποίο έγραφε τα εξής: *«Καλύτερα να πεθαίνεις όρθιος παρά να ζής γονατιστός. Οι φίλοι μου να εκδικηθούν το θάνατό μου»*. 

Η κηδεία του πραγματοποιήθηκε σε στενό κύκλο χωρίς την παρουσία συναδέλφων του πλην του καθηγητή Νικόλαου Ρουσσόπουλου, ο οποίος και εκφώνησε τον επικήδειο.

Μετά την πτώση της Χούντας ο Σύλλογος Φοιτητών του Πανεπιστημίου έλαβε το όνομά του ενώ το Γεωπονικό Πανεπιστήμιο Αθηνών τίμησε την μνήμη του δίνοντας το όνομά του σε ένα αμφιθέατρο της σχολής και τοποθετώντας την προτομή του (1995) στον προαύλιο χώρο. Ο ξάδελφός του, Θεόφιλος Δ. Φραγκόπουλος, δημοσίευσε το 1974 το ομώνυμο διήγημα στη μνήμη του. Το όνομά του μνημονεύεται στον κατάλογο θυμάτων που εκφωνείται κάθε χρόνο στην επέτειο της εξέγερσης του Πολυτεχνείου.

## Παραπομπές


Κατηγορία:Έλληνες γεωπόνοι
Κατηγορία:Αντιδικτατορικός αγώνας
Κατηγορία:Καθηγητές Γεωπονικού Πανεπιστημίου Αθηνών
Κατηγορία:Θύματα της Χούντας των Συνταγματαρχών
Τσόλε μπατούρε

μικρογραφία|Τσόλε μπατούρε
Το **Τσόλε μπατούρε** (χίντι: छोले भटूरे, παντζάμπι: ਛੋਲੇ ਭਟੂਰੇ), είναι ένα πιάτο από το Παντζάμπ της Ινδικής υποηπείρου. Είναι συνδυασμός τσάνα μασάλα (πικάντικα λευκά ρεβίθια) και μπατούρα, τηγανητό ψωμί που παρασκευάζεται με αλεύρι μάιντα (μαλακό σιτάρι).

Το τσόλε μπατούρε τρώγεται ως πρωινό. Μερικές φορές συνοδεύεται με λάσσι, ωστόσο μπορεί να είναι επίσης φαγητό του δρόμου ή πλήρες γεύμα. Τέλος, μπορεί να συνοδεύεται από π.χ. κρεμμύδια, καρότο τουρσί, πράσινο τσούτνεϊ και ατσάαρ.

## Παραπομπές

Κατηγορία:Τρόφιμα με βάση όσπρια
Κατηγορία:Ινδική κουζίνα
Arbeit macht frei

Η φράση **Arbeit macht frei** (*Η εργασία απελευθερώνει*) έγινε γνωστή από τη χρήση της ως σήμα της πύλης στα ναζιστικά στρατόπεδα συγκέντρωσης. Μετά τη διαστρέβλωση της αρχικής του έννοιας, θεωρείται σήμερα ένα κυνικό και κοροϊδευτικό σύνθημα για την απόκρυψη της απάνθρωπης μεταχείρισης στα στρατόπεδα συγκέντρωσης, στα οποία η εργασία χρησίμευε για την υποταγή, την εκμετάλλευση, την ταπείνωση και τη θανάτωση ανθρώπων.

## Προέλευση
Η φράση προέρχεται από τον τίτλο ενός μυθιστορήματος του 1873 του Γερμανού φιλόλογου Λόρεντς Ντίφενμπαχ, , στο οποίο οι τζογαδόροι και οι απατεώνες βρίσκουν την πορεία προς την αρετή μέσω της εργασίας. Η φράση χρησιμοποιήθηκε επίσης στα γαλλικά (*le travail rend libre!*) από τον Ογκίστ Φορέλ, Ελβετό εντομολόγο, νευροανατόμο και ψυχίατρο, στο "Fourmis de la Suisse" (Μυρμήγκια της Ελβετίας) του 1920. Το 1922, το Deutsche Schulverein (Γερμανικό Σχολικό Σωματείο) της Βιέννης, μία εθνικιστική οργάνωση προστασίας Γερμανών που ζούσαν στην Αυστριακή Αυτοκρατορία, τύπωσε σφραγίδες μελών με τη φράση *Arbeit macht frei*.

## Παραπομπές


## Εξωτερικοί σύνδεσμοι
* 

Κατηγορία:Ναζιστικές έννοιες
Κατηγορία:Εκφράσεις
Αμβρόσιος Μοσχονησίων

Ο **άγιος Αμβρόσιος Μοσχονησίων** (κατά κόσμον **Αμβρόσιος Πλειαθός ή Πλειανθίδης**, 1872-1922) ήταν Μικρασιάτης θεολόγος, επίσκοπος και άγιος νεομάρτυρας της Ορθόδοξης Εκκλησίας, ο οποίος μαρτύρησε κατά τη Γενοκτονία των Ελλήνων της Μικράς Ασίας .

Γεννήθηκε στη Σμύρνη και με καταγωγή από πατρός από τον Τριαντάρο Τήνου. Σπούδασε θεολογία στη Θεολογική Σχολή του Τιμίου Σταυρού στα Ιεροσόλυμα και στη Θεολογική Ακαδημία του Κιέβου. 
Διάκονος χειροτονήθηκε από τον Μητροπολίτη Σμύρνης Βασίλειο. Πρεσβύτερος χειροτονήθηκε στις 6 Αυγούστου 1900 στον Ιερό Ναό Σωτήρος Χριστού Γαλατά Κωνσταντινουπόλεως

Αρχικά διακόνησε ως Εφημέριος στην Κριμαία και συγκεκριμένα στις ενορίες Συμφεροπόλεως, Σεβαστουπόλεως και Θεοδοσίας. Το έτος 1910 επέστρεψε στη Σμύρνη. Στις 6 Οκτωβρίου 1913 χειροτονήθηκε  τιτουλάριος Επίσκοπος Ξανθουπόλεως, Βοηθός Επίσκοπος της Ιεράς Μητροπόλεως Σμύρνης. Τη χειροτονία τέλεσε ο Μητροπολίτης Σμύρνης Χρυσόστομος στον Μητροπολιτικό Ναό Αγίας Φωτεινής Σμύρνης, συμπαραστατούμενος από τον Μητροπολίτη Φιλαδελφείας Χρυσόστομο και τον Επίσκοπο Μοσχονησίων Φώτιο.

Τον Φεβρουάριο του 1922 εξελέγη Μητροπολίτης Μοσχονησίων. Κατά τη Μικρασιατική Καταστροφή συνελήφθη από τους Τούρκους μαζί με άλλους ιερείς και τάφηκε ζωντανός σε λάκκο έξω από τις Κυδωνίες (Αϊβαλί) στις 15 Σεπτεμβρίου 1922, είτε, σύμφωνα με άλλη εκδοχή, βασανίστηκε, πεταλώθηκε και κατακρεουργήθηκε στην πορεία εκτοπισμού του στο εσωτερικό της Μικράς Ασίας.

Η αγιοκατάταξη του μάρτυρα Αμβροσίου Μοσχονησίων καθώς και των μαρτύρων μητροπολιτών Χρυσοστόμου Σμύρνης, Προκοπίου Ικονίου, Γρηγορίου Κυδωνιών, Ευθυμίου Ζήλων και των συν αυτοίς Μικρασιατών νεομαρτύρων, πραγματοποιήθηκε το 1992 και η μνήμη τους τιμάται την Κυριακή μετά την Ύψωσιν (Σεπτέμβριος).

Το οδωνύμιο Αμβροσίου Μοσχονησίων υπάρχει σε διάφορες περιοχές που εγκαταστάθηκαν πρόσφυγες. Προτομή του υπάρχει στον Τριαντάρο Τήνου.

Εξάδελφος του αγίου ήταν ο πατέρας του μετέπειτα Μητροπολίτη Χαλκίδος Γρηγορίου Πλειαθού.

## Aπολυτίκιο
Ἀπολυτίκιον Ἁγίων Μικρασιατῶν Ἱερομαρτύρων. Ἦχος δ΄

Ἡ πενταυγὴς Ἀρχιερέων χορείᾳ, 
τῇ τῶν ἀγώνων νοητὴ δαδουχία, 
τὴν Μικρασίαν ἅπασαν αὐγάζει νοητῶς, 
ὁ σοφὸς Χρυσόστομος, Γρηγορίῳ τῷ θείῳ, 
Ἀμβρόσιος, Προκόπιος καὶ Εὐθύμιος ἅμα, 
οὓς εὐφημοῦμεν εἴπωμεν πιστοί, 
χαίροις Μαρτύρων, πεντάριθμε σύλλογε.

## Παραπομπές


Κατηγορία:Άγιοι της Ορθόδοξης Εκκλησίας
Κατηγορία:Έλληνες ιεράρχες
Κατηγορία:Έλληνες εθνομάρτυρες
Κατηγορία:Νεομάρτυρες
Κατηγορία:Μητροπολίτες Μοσχονησίων
Κατηγορία:Θύματα της Γενοκτονίας των Ελλήνων της Μικράς Ασίας και της Ανατολικής Θράκης
Κατηγορία:Άγιοι από την Μικρά Ασία
Κατηγορία:Χριστιανοί άγιοι του 20ού αιώνα
Usenet

μικρογραφία|Ένα διάγραμμα των διακομιστών και πελατών του Usenet. Οι μπλε, πράσινες και κόκκινες κουκίδες στους διακομιστές αντιπροσωπεύουν τις ομάδες που μεταφέρουν. Τα βέλη μεταξύ των διακομιστών υποδεικνύουν ανταλλαγές ομάδων συζήτησης (ροές). Τα βέλη μεταξύ υπολογιστών-πελατών και διακομιστών δείχνουν ότι ένας χρήστης είναι εγγεγραμμένος σε μια συγκεκριμένη ομάδα και διαβάζει ή υποβάλλει άρθρα.
Το **Usenet** είναι παγκόσμιο κατανεμημένο σύστημα συζήτησης που διατίθεται στους υπολογιστές. Αναπτύχθηκε από την αρχιτεκτονική δικτύου dial-up γενικής χρήσης Unix-to-Unix (UUCP). Οι Τομ Τράσκοτ και Τζιμ Έλις συνέλαβαν την ιδέα το 1979 και ιδρύθηκε το 1980. Οι χρήστες διαβάζουν και δημοσιεύουν μηνύματα (που ονομάζονται άρθρα ή αναρτήσεις και συλλογικά ονομάζονται ειδήσεις) σε μία ή περισσότερες κατηγορίες γνωστές ως ομάδες συζήτησης. Το Usenet μοιάζει με το Σύστημα πίνακα ανακοινώσεων (BBS) σε πολλές απόψεις και είναι ο πρόδρομος των διαδικτυακών φόρουμ που χρησιμοποιούνται ευρέως σήμερα. Οι συζητήσεις είναι χωρισμένες σε νήματα, όπως στα διαδικτυακά φόρουμ και το BBS, αν και οι αναρτήσεις αποθηκεύονται διαδοχικά στον εξυπηρετητή. Το όνομα προέρχεται από τον όρο "δίκτυο χρηστών".

Μια αξιοσημείωτη διαφορά μεταξύ ενός BBS, ενός διαδικτυακού φόρουμ και του Usenet είναι η απουσία κεντρικού διακομιστή και ειδικού διαχειριστή. Το Usenet διανέμεται μεταξύ ενός μεγάλου, συνεχώς μεταβαλλόμενου συνόλου διακομιστών που αποθηκεύουν και διαβιβάζουν μηνύματα μεταξύ τους στις λεγόμενες πηγές ειδήσεων. Οι μεμονωμένοι χρήστες μπορούν να διαβάζουν μηνύματα και να αποστέλλουν μηνύματα σε έναν τοπικό διακομιστή που διαχειρίζεται ένας εμπορικός πάροχος υπηρεσιών usenet, ο τοπικός πάροχος υπηρεσιών διαδικτύου, ένα πανεπιστήμιο, ο εργοδότης ή ο δικός του διακομιστής.

Το Usenet έχει σημαντική πολιτιστική σημασία στον δικτυωμένο κόσμο, καθώς έχει δημιουργήσει ή και διαδώσει πολλές ευρέως αναγνωρισμένες έννοιες και όρους όπως οι "FAQ", "flame" και "spam".

## Παραπομπές


## Εξωτερικοί σύνδεσμοι
* 

Κατηγορία:Δίκτυα υπολογιστών
Κατηγορία:Ιστορία του Διαδικτύου
Κατηγορία:Πρωτόκολλα του ίντερνετ
Κατηγορία:Πρότυπα διαδικτύου
Κατηγορία:Πολιτισμός του Διαδικτύου
Fidonet

μικρογραφία|Ο Tom Jennings, δημιουργός του Fidonet σε μια συνέντευξή του.
Το **FidoNet** είναι παγκόσμιο δίκτυο υπολογιστών που χρησιμοποιείται για την επικοινωνία μεταξύ των συστημάτων πίνακα ανακοινώσεων (ΣΠΑ, BBS). Χρησιμοποιεί ένα σύστημα αποθήκευσης και προώθησης για την ανταλλαγή ιδιωτικών (ηλεκτρονικό ταχυδρομείο) και δημοσίων (φόρουμ) μηνυμάτων μεταξύ των ΣΠΑ στο δίκτυο, καθώς και άλλων αρχείων και πρωτοκόλλων σε ορισμένες περιπτώσεις.

Το σύστημα FidoNet βασιζόταν σε διάφορα μικρά αλληλεπιδρώντα προγράμματα. Μόνο ένα από αυτά αλληλεπιδρούσε άμεσα με το σύστημα BBS και ήταν το μόνο τμήμα που έπρεπε να μεταφερθεί για να υποστηρίξει άλλο λογισμικό BBS. Αυτό διευκόλυνε σημαντικά τη μετάδοση και το FidoNet ήταν ένα από τα λίγα δίκτυα που υποστηριζόταν ευρέως από όλο σχεδόν το λογισμικό του BBS, καθώς και από διάφορες διαδικτυακές υπηρεσίες εκτός του BBS. Αυτή η δομοστοιχειωτή κατασκευή επέτρεψε επίσης στο FidoNet να αναβαθμιστεί εύκολα σε νέα συστήματα συμπίεσης δεδομένων, τα οποία ήταν σημαντικά σε μια εποχή που χρησιμοποιούσε επικοινωνίες βασισμένες στο μόντεμ μέσω τηλεφωνικών συνδέσεων με υψηλές χρεώσεις υπεραστικών κλήσεων.

Η ταχεία βελτίωση στις ταχύτητες των μόντεμ στις αρχές της δεκαετίας του 1990, σε συνδυασμό με την ταχεία μείωση των τιμών των συστημάτων πληροφορικής και αποθήκευσης, καθιστούσαν το BBS όλο και πιο δημοφιλές. Στα μέσα της δεκαετίας του 1990 λειτουργούσαν σχεδόν 40.000 συστήματα FidoNet και ήταν δυνατή η επικοινωνία με εκατομμύρια χρήστες σε όλο τον κόσμο. Μόνο το UUCPNET πλησίασε το FidoNet σε αριθμούς χρηστών ή πλάτους. Η βάση χρηστών του FidoNet ξεπερνούσε κατά πολύ τα υπόλοιπα δίκτυα όπως το BITNET.

Ξεκινώντας από τα μέσα της δεκαετίας του 1990, η ευρεία διαθεσιμότητα συνδέσεων διαδικτύου χαμηλού κόστους μείωσε την ανάγκη για σύστημα αποθήκευσης και προώθησης του FidoNet, καθώς οποιοδήποτε σύστημα στον κόσμο θα μπορούσε να επιτευχθεί με ίσο κόστος. Η άμεση κλήση σε τοπικά συστήματα BBS μειώθηκε γρήγορα. Παρόλο που το FidoNet συρρικνώθηκε σημαντικά από τα τέλη της δεκαετίας του 1990, παραμένει σε χρήση ακόμη και σήμερα, παρά το γεγονός ότι η σύνδεση στο διαδίκτυο καθίσταται παγκοσμίως διαθέσιμη.

## Παραπομπές


Κατηγορία:Δίκτυα υπολογιστών
Σελονιανή γλώσσα

μικρογραφία|Κατανομή των φυλές της Βαλτικής, γύρω στο 1200 μ.Χ. (τα όρια είναι κατά προσέγγιση)
Η **Σελονιανή γλώσσα** ήταν Βαλτική γλώσσα που ομιλούταν από την Ανατολική Βαλτική φυλή των Σελόνων, η οποία ζούσε μέχρι τον 15ο αιώνα στη Σελονία, μια περιοχή στη νοτιοανατολική Λετονία και βορειοανατολική Λιθουανία.

## Ιστορία
Κατά τον 13ο–15ο αιώνα, οι Σελονιανοί ξέχασαν τη γλώσσα τους, αφού αφομοιώθηκαν από τους Λιθουανούς.

Ίχνη της Σελονιανής γλώσσας μπορούν να βρεθούν ακόμα στα εδάφη που κατοικούσαν οι Σελόνοι, κυρίως στην προφορά και φωνητική της Σελονιανής διαλέκτου της λετονικής γλώσσας. Υπάρχουν κάποια ίχνη της γλώσσας στη βορειοανατολική υποδιάλεκτο της Αουκσταϊτιανής διαλέκτου της λιθουανικής γλώσσας, ως επί το πλείστον στο λεξικό.

## Ταξινόμηση
Θεωρείται ότι η Σελονιανή γλώσσα διατήρησε τα πρωτοβαλτικά φωνήματα  *an, *en, *in, *un όπως και η λιθουανική γλώσσα, αλλά όπως και στη λετονική γλώσσα τα πρωτοβαλτικά φωνήματα ,  μετετράπησαν σε c, dz, και τα πρωτοβαλτικά *š, *ž μετετράπησαν σε s, z.

## Παραπομπές

Κατηγορία:Γλώσσες της Λετονίας
Κατηγορία:Γλώσσες της Λιθουανίας
Κατηγορία:Εξαφανισμένες γλώσσες της Ευρώπης
Κατηγορία:Μεσαιωνικές γλώσσες
Τίο Έλληνας

Ο **Ευτύχιος "Τίο" Έλληνας** (γεννημένος στις 27 Ιανουαρίου 1992, στη Λάρνακα, Κύπρος) είναι Κύπριος οδηγός αγώνων. Ο Έλληνας ξεκίνησε με τα καρτ στην ηλικία των επτά, και από το 2003 έως το 2009 κέρδισε 10 αγωνιστικά πρωταθλήματα καρτ στην Κύπρο και το 2005 κέρδισε το διεθνές τελικό του κυπέλλου ΡΟΚ. Ήταν ο νικητής σε Γκραν Πρι στο Ηνωμένο Βασίλειο όπου αγωνίστηκε με άλλους 50 κορυφαίους νέους οδηγούς από όλο τον κόσμο.

Το 2010, αγωνίστηκε στο Πρωτάθλημα MSA Dunlop Formula Ford της Μεγάλης Βρετανίας με την ομάδα JTR. Κέρδισε τρεις αγώνες και τερμάτισε τέταρτΟς στο πρωτάθλημα, η υψηλότερη θέση για έναν αρχάριο οδηγό μετά τον Τζένσον Μπάτον το 1998, κερδίζοντας τον τίτλο "Αρχάριος της Χρονιάς".

Το 2011, ο Έλληνας αγωνίστηκε στο βρετανικό πρωτάθλημα Formula Renault 2.0 πρωτάθλημα για την ομάδα Atech Reid GP, τελειώνοντας τρίτος συνολικά. Εντάχθηκε στη Marussia Manor Racing για την σεζόν της GP3 Series για το 2012.

Το 2013, ο Έλληνας μπήκε σε δοκιμές για την Marussia F1 Team.

## Προσωπική ζωή
Ο Έλληνας συνεχίζει να ζει στην Λάρνακα της Κύπρου.

## Παραπομπές


## Εξωτερικοί σύνδεσμοι
* 
* 

Κατηγορία:Κύπριοι οδηγοί αγώνων
Μπάγκουα Ντουάτζ

[δεξιά|μικρογραφία|Σημαία της [Αυτοκρατορία των Μαράτα|Αυτοκρατορίας των Μαράτα]]
Η **Μπάγκουα Ντουάτζ** (Χίντι: भगवा ध्वज, Bhagwā Dhwaj) είναι σημαία με χρώμα σαφράν, η οποία έχει χρησιμοποιηθεί από πολλές Ινδουιστικές πολιτικές οντότητες στην ιστορία της Ινδίας.

Η σημαία χρησιμοποιήθηκε ιστορικά ως η σημαία των Μαράτα, με "ένα άσπρο ανάποδο τρίγωνο στα δεξιά και βαθύ πορτοκαλί χρώμα, εμβληματικό των οπαδών του Μαχαντέβα."

## Παραπομπές


Κατηγορία:Σημαίες της Ινδίας
Αυτόνομη επαρχία

Η **αυτόνομη επαρχία** είναι όρος για ένα είδος διοικητικής εδαφικής οντότητας. 

## Ανά χώρα

### Σερβία
Η Σερβία έχει δύο αυτόνομες επαρχίες:

* Αυτόνομη Επαρχία του Κοσσυφοπεδίου και Μετόχια
* Αυτόνομη Επαρχία της Βοϊβοντίνα

### Ιταλία
Η Ιταλία έχει δύο αυτόνομες επαρχίες:

* Τρεντίνο
* Νότιο Τιρόλο

## Δείτε επίσης

* Επαρχία
Κατηγορία:Είδη διοικητικών διαιρέσεων
Κατηγορία:Pages with unreviewed translations
Αμπντεραχμάν Σάμπα

Ο **Αμπντεραχμάν Σάμπα** (γενν. 5 Σεπτεμβρίου 1995 στη Σαουδική Αραβία) είναι αθλητής του στίβου που συμμετέχει με το Κατάρ. Εξειδικεύεται στα 400 μέτρα με εμπόδια.

Γεννήθηκε και μεγάλωσε στη Σαουδική Αραβία, αλλά αποφάσισε να συμμετέχει αρχικά με τη Μαυριτανία (την χώρα καταγωγής του πατέρα του), πριν τελικά αλλάξει χώρα και πάει στο Κατάρ και μετακομίσει στη Ντόχα το 2015.

Η καριέρα του σε μεγάλους αγώνες άρχισε το 2017 στο Παγκόσμιο Πρωτάθλημα Στίβου, όταν στον τελικό των 400 μέτρων μετ' εμποδίων τερμάτισε 7ος. Το 2018, στο Μίτινγκ του Παρισιού, έγινε ο δεύτερος άνθρωπος στην ιστορία που έτρεξε στο αγώνισμά του κάτω από 47 δευτερόλεπτα (46.98). Κατέκτησε δύο χρυσά μετάλλια στους Ασιατικούς Αγώνες 2018. Κέρδισε τα 400 μέτρα εμπόδια στο Κύπελλο Ηπείρων 2018 στην Οστράβα.

## Παραπομπές


Κατηγορία:Καταριανοί αθλητές του στίβου
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Αθλητές του στίβου στους Θερινούς Ολυμπιακούς Αγώνες 2020
Γερμανική κακομεταχείριση των Σοβιετικών αιχμαλώτων πολέμου

[260px|thumb|right|Ο [Χάινριχ Χίμλερ επιθεωρεί στρατόπεδο αιχμαλώτων πολέμου στη Ρωσία (π. 1941).]]

Κατά τη διάρκεια του Β΄ Παγκοσμίου Πολέμου, η Ναζιστική Γερμανία προέβη σε εκτεταμένη κακομεταχείριση Σοβιετικών αιχμαλώτων πολέμου, ενώ η αντιμετώπιση των Βρετανών και Αμερικανών αιχμαλώτων πολέμου ήταν καλύτερη. Αυτό είχε ως αποτέλεσμα περίπου 3,3 έως 3,5 εκατομμύρια θανάτους Σοβιετικών στρατιωτών.

Κατά τη διάρκεια της Επιχείρησης Μπαρμπαρόσα (η εισβολή του Άξονα στη Σοβιετική Ένωση) και τον επακόλουθο Γερμανοσοβιετικό πόλεμο, εκατομμύρια στρατιώτες του  Κόκκινου Στρατού συνελήφθησαν. Πολλοί εκτελέστηκαν αυθαίρετα επιτόπου από τις γερμανικές στρατιωτικές δυνάμεις, είτε αφού παραδόθηκαν στα SS, με βάση τη «Διαταγή για τους κομισάριους» (*Kommissarbefehl*) που είχε εκδόσει η Ανωτάτη Διοίκηση της Βέρμαχτ (*[[Oberkommando der Wehrmacht]]*). Οι περισσότεροι ωστόσο πέθαναν κατά τη διάρκεια των πορειών θανάτου, ή κάτω από απάνθρωπες συνθήκες στα γερμανικά στρατόπεδα αιχμαλώτων ή στα στρατόπεδα συγκέντρωσης.

## Παραπομπές


Κατηγορία:Β΄ Παγκόσμιος Πόλεμος
Ιστορικά Μνημεία και Χώροι του Χιραϊζούμι

**Το Χιραϊζούμι – Ναοί, Κήποι και Αρχαιολογικοί Χώροι που Απεικονίζουν την Βουδιστική Αγνή Χώρα** είναι μια ομάδα από πέντε περιοχές που χρονολογούνται από τα τέλη του 11ου και 12ου αιώνα στο Χιραϊζούμι, Νομός Ιουάτε, Ιαπωνία. Το 2011 καταλογίστηκαν από το UNESCO ως Μνημεία Παγκόσμιας Πολιτιστικής Κληρονομιάς  σύμφωνα με τα κριτήρια ιι και vi.

## Χιραϊζούμι
Για τέσσερις γενιές από το 1087, όταν ο Φουτζιουαρα νο Κιγιοχιρα μετέφερε την έδρα και την κατοικία του από τα βόρεια, μέχρι το 1189, όταν ο στρατός του Μιναμότο νο Γιοριτόμο έθεσε τέλος στο Βόρειο Φουτσιουάρα, το Χιραϊζούμι αποτέλεσε ένα σημαντικό πολιτικό, στρατιωτικό, εμπορικό και πολιτιστικό κέντρο. Αρκετοί μεγάλοι ναοί που συνδέονταν με την Βουδιστική Αγνή Χώρα ιδρύθηκαν και επιχορηγήθηκαν, αλλά ο χαμός των ευεργετών τους και μια σειρά από πυρκαγιές συνέβαλαν στην μετέπειτα παρακμή τους. Το 1689, όταν ο Μπασό επισκέφθηκε την περιοχή έγραψε, στο *Όκου νο Χοσομίτσι (Στενό πέρασμα προς το εσωτερικό*): *καλοκαιρινό γρασίδι... ότι απομένει από τα όνειρα των στρατιωτών*. Μια σειρά ανασκαφών από τα μέσα του εικοστού αιώνα και μετά, σε συνδυασμό με αναφορές από το Αζουμα Καγκαμι, ιδιαίτερα το αίτημα *Μπουντζι-νο -τσουμον* του 1189, και το *Σοουα σότζο* ή "έκκληση των μοναχών" του 1313 από τα αρχεία του Τσούσον-τζι, έχουν συμβάλει πολύ στην κατανόηση των χώρων και της περιόδου.

## Οι ιστορικοί χώροι

## Αρχικές υποβολές
Το 2006 στις αρχικές υποψηφιότητες για το «Χιραϊζούμι - Πολιτιστικό Τοπίο που Σχετίζεται με την Κοσμολογία της Βουδιστικής Αγνής Χώρας» περιλαμβάνονταν ακόμη 5 περιοχές, παραλείποντας του Καντζιζαιο-ως ξεχωριστού χώρου. Οι 4 απορρίφθηκαν το 2008, και το Παλάτι Γιανάγκι αποκλείστηκε το 2011 αλλά καταβάλλονται προσπάθειες για να ενταχθούν στους καταλόγους μελλοντικά.

## Συλλογή φωτογραφιών

Αρχείο:Hiraizumi – Temples, Gardens and Archaeological Sites Representing the Buddhist Pure Land-122490.jpg|Εσωτερικό ναού με τοιχογραφίες
Αρχείο:Hiraizumi – Temples, Gardens and Archaeological Sites Representing the Buddhist Pure Land-122493.jpg|Οι πύλες ναού
Αρχείο:Hiraizumi – Temples, Gardens and Archaeological Sites Representing the Buddhist Pure Land-122495.jpg|Παραπέτασμα ναού


## Παραπομπές


Κατηγορία:Μνημεία Παγκόσμιας Κληρονομιάς στην Ιαπωνία
Κατηγορία:Πολιτισμός της Ιαπωνίας
Μπορουτζερδική διάλεκτος

Η **Μπορουτζερδική διάλεκτος** είναι τοπική διάλεκτος που ομιλείται στην πόλη Μπορουτζέρντ και τις γύρω περιοχές στην επαρχία Λορεστάν στο Ιράν. Συγγενεύει περισσότερο με τα Βόρεια Λούρι απ'ότι τα περσικά, και ομιλείται σε διάφορα μέρη στο Λορεστάν, όπου σε μερικά σημεία είναι εντελώς διαφορετική.

Η διάλεκτος ομιλείται στη πόλη Μπορουτζέρντ και περισσότερα από 200 χωριά γύρω από αυτό. Οι άνθρωποι των πόλεων Μαλαγιέρ, Ντουρόντ, Αράκ, Τοϋσερκάν και Κανγκαβάρ έχουν πολύ παρόμοια προφορά με τα Μπορουτζέρντι και η γλώσσα τους μπορεί να θεωρηθεί ως ίδια με τη Μπορουτζερδική διάλεκτο της Λούρι. Εκτιμάται ότι μεταξύ με 0.8 και 1 εκατομμύριο άτομα στις επαρχίες Λοριστάν, Μαρκαζί, Χαμαντάν και Κερμανσάχ ομιλούν την Μπορουτζερδική διάλεκτο με μικρές διαφορές στην προφορά.

## Παραπομπές

Κατηγορία:Περσική γλώσσα
Κατηγορία:Λήμματα που χρειάζονται παραπομπές από 08/2013
Σοβιετικοί αιχμάλωτοι πολέμου

Τα ακόλουθα άρθρα ασχολούνται με τους **Σοβιετικούς αιχμαλώτους πολέμου**.

* Στρατόπεδα για Ρώσους φυλακισμένους και αιχμαλώτους στη Πολωνία (1919–24)
* Σοβιετικοί αιχμάλωτοι πολέμου στη Φινλανδία κατά τον Β΄ Παγκόσμιο Πόλεμο (1939–45)
* Γερμανική κακομεταχείριση των Σοβιετικών αιχμαλώτων πολέμου κατά τον Β΄ Παγκόσμιο Πόλεμο (1939–45)
* Εξέγερση του Μπανταμπέρ, εξέγερση Σοβιετικών στρατιωτών στο Πακιστάν το 1985
Καπελλίτσα Αρκαδίας

Η **Καπελλίτσα** είναι οικισμός της κοινότητας Τριποταμιάς της δημοτικής ενότητας Τροπαίων του δήμου Γορτυνίας. Βρίσκεται δυτικά από την Τρίπολη ανάμεσα από τους ποταμούς Ερύμανθου και Λάδωνα. Έχει υψόμετρο 176 μέτρα. Απέχει από την Τρίπολη 108 χλμ. στην εθνική οδό Τρίπολης-Ολυμπία-Πύργου.

## Επισκόπηση
Οι κάτοικοι του χωριού ασχολούνται κυρίως με την γεωργία και την κτηνοτροφία. Μητρόπολη του χωριού είναι ο Ι. Ν. Γεν. Θεοτόκου. Η ονομασία του οικισμού προέρχεται από την λέξη "κάπελλη" που σημαίνει το μεγάλο δάσος, οπότε το "καπελλίτσα" είναι το μικρό δάσος. Οι μόνιμοι κάτοικοι στην απογραφή του 2011 είναι 58.

## Πληθυσμός


{
  "type": "FeatureCollection",
  "features": [
    {
      "type": "Feature",
      "properties": {},
      "geometry": {
        "type": "Point",
        "coordinates": [
          21.810146570205692,
          37.62374937200642
        ]
      }
    }
  ]
}


## Παραπομπές


Κατηγορία:Δήμος Γορτυνίας
Κατηγορία:Χωριά της περιφερειακής ενότητας Αρκαδίας
Πέτρος Σκαφιάς

Ο **Πέτρος Σκαφιάς** (1994 – 10 Νοεμβρίου 2018) ήταν Έλληνας πυγμάχος. Αγωνίστηκε σε διάφορους αγώνες κατά τη διάρκεια της σύντομης καριέρας του, ενώ αποτέλεσε και μέλος της ομάδας του Άρη Θεσσαλονίκης. Στους αξιοσημείωτους αγώνες του περιλαμβάνεται ο αγώνας με τον Λεονάρδο Σίνη και τον Νίκο Χατζησάββα. Πέθανε από ανακοπή καρδιάς στις 10 Νοεμβρίου 2018.

## Παραπομπές


Κατηγορία:Έλληνες πυγμάχοι
Πάνος Ρήγας

Ο **Πάνος Ρήγας** είναι Έλληνας εκπαιδευτικός και πολιτικός.

## Βιογραφία
Γεννήθηκε το 1961 στην Αθήνα και έχει εργαστεί ως εκπαιδευτικός.

Ήταν μέλος της ΚΝΕ και του ΚΚΕ. Στη συνέχεια, εντάχθηκε στον Συνασπισμό και μετά στον ΣΥΡΙΖΑ. 

Είναι μέλος της Κεντρικής Επιτροπής του ΣΥΡΙΖΑ από τον Ιούλιο του 2013. Από τον Οκτώβριο του 2015 έως τον Αύγουστο του 2018 ήταν γραμματέας της Κεντρικής Επιτροπής του κόμματος.

Στις 29 Αυγούστου 2018 ορίστηκε αναπληρωτής υπουργός Εθνικής Άμυνας στην κυβέρνηση του Αλέξη Τσίπρα, θέση που διατήρησε έως τις 9 Ιουλίου 2019. Στις εκλογές του 2019 ήταν υποψήφιος βουλευτής στην εκλογική περιφέρεια Β2' Δυτικού Τομέα Αθηνών, ωστόσο δεν εξελέγη.

## Παραπομπές


Κατηγορία:Έλληνες εκπαιδευτικοί
Κατηγορία:Έλληνες αναπληρωτές υπουργοί Εθνικής Άμυνας
Κατηγορία:Έλληνες πολιτευτές
Πρόεδρος των Μαλδίβων

Ο **Πρόεδρος των Μαλδίβων** (στη γλώσσα Ντιβέχι:  ދިވެހިރާއްޖޭގެ ރައީސުލްޖުމްހޫރިއްޔާ) είναι ο αρχηγός κράτους και της κυβέρνησης των Μαλδίβων. Είναι επίσης αρχηγός του στρατού και διορίζει το υπουργικό συμβούλιο. Εκλέγεται για πενταετή θητεία από το λαό σε δύο γύρους. Ως το 2008 η εκλογή του προέδρου γινόταν με δημοψήφισμα. Στο τελευταίο τέτοιο δημοψήφισμα, στις 17 Οκτωβρίου του 2003, το 90,28 % των ψηφοφόρων ενέκριναν τoν Μαουμούν Αμπντούλ Γκαγιούμ για μια ακόμα θητεία, με συμμετοχή 77%. Ο Μοχάμετ Νασίντ εξελέγη πρώτος δημοκρατικά εκλεγμένος πρόεδρος, στις πολυκομματικές εκλογές του 2008. Στις εκλογές του 2018, νικητής αναδείχθηκε ο Ιμπραΐμ Μοχάμετ Σολίχ.

## Υπόμνημα
*Πολιτικά κόμματα*

;*Λοιπές φατρίες*
*
*

## Κατάλογος
## Πρώτη Δημοκρατία (1953-1954)

## Δυναστεία Χουράα (δεύτερη παλινόρθωση)

## Δεύτερη Δημοκρατία (1968–σήμερα)
### Πρόεδρος

## Τελευταίες εκλογές

\

## Παραπομπές


*
Φαϊζάλ Νασίμ

Ο **Φαϊζάλ Νασίμ** (Faisal Naseem, 20 Ιουλίου 1973-) είναι πολιτικός από τις Μαλδίβες , ο οποίος υπηρέτησε ως αντιπρόεδρος της χώρας του από τις 17 Νοεμβρίου 2018, οπότε διαδέχθηκε τον Αμπντάλα Τζιχάντ, έως τις 17 Νοεμβρίου 2023. Πριν την εκλογή του στο αξίωμα, ο Νασίμ υπηρέτησε επί πολλά χρόνια στις κοινωνικές υπηρεσίες και ιδιαίτερα στον τομέα του τουρισμού.

## Πρώτα χρόνια
Ο Νασίμ γεννήθηκε στον τομέα Φουνααντού των Μαλδίβων, στη Νήσο Φουβαφμούλαχ (Fuvahmulah). Το 1986, σε ηλικία 12 ετών, άρχισε να ασχολείται με τις κοινωνικές υπηρεσίες. Ολοκλήρωσε τις ανώτερες σπουδές του στο Ηνωμένο Βασίλειο, αποκτώντας πτυχίο μπάτσελορ στον τομέα της Διοίκησης Φιλοξενίας και Τουρισμού από το Πανεπιστήμιο του Μπέρμινγκχαμ, και Μάστερ στη Διοίκηση Επιχειρήσεων από το Μητροπολιτικό Πανεπιστήμιο του Κάρντιφ.

## Σταδιοδρομία
Προτού ακόμα σπουδάσει στην Αγγλία, εργάστηκε στις κοινωνικές υπηρεσίες. Το 1999 τιμήθηκε με το Εθνικό Βραβείο νέων για την κοινωνική προσφορά του  και το 2015 με το ειδικό βραβείο αναγνώρισης. Το 2014 ορίστηκε πρεσβευτής για θέματα αναπηρίας.

## Πολιτική
Ο Νασίμ ασχολήθηκε για πρώτη φορά με τα πολιτικά το 2004, και έγινε μέλος της δημοτικής περιφέρειας της Φουβαχμούλαχ κατά το διάστημα της σύνταξης ενός νέου Συντάγματος το 2004 - 2008. Μετά την επιτυχημένη ολοκλήρωση του συντάγματος, έμεινε μακριά από την πολιτική επί πενταετία. Επανήλθε στο Κοινοβούλιο το 2014, υπηρετώντας ως βουλευτής της Καασίντου, στην ατόλη Κααφού.. Στις 13 Ιουλίου 2018 ο Νασίμ επιλέχθηκε ως ο υποψήφιος αντιπρόεδρος για τον προεδρικό υποψήφιο Ιμπραΐμ Μοχάμετ Σολίχ, στις προεδρικές εκλογές του 2018. Στις εκλογές εκείνες, ο Σολίχ εξελέγη πρόεδρος με ποσοστό 58% των ψήφων. Συνακόλουθα, ο Σολίχ ορκίστηκε πρόεδρος και ο Νασίμ αντιπρόεδρος των Μαλδίβων, τον Νοέμβριο του 2018.

## Παραπομπές


Κατηγορία:Αντιπρόεδροι των Μαλδίβων
Θεοχάρης Ρέντης

Με το όνομα **Θεοχάρης Ρέντης** είναι γνωστοί οι παρακάτω:

* Θεοχάρης Ρέντης (γερουσιαστής), πρωτεργάτης και πολιτικός της επανάστασης του 1821, γερουσιαστής Καλτεζών
* Θεοχάρης Ρέντης (βουλευτής), βουλευτής της Ένωσης Κέντρου και της Νέας Δημοκρατίας
Ασύρματη φόρτιση

Η **ασύρματη φόρτιση** είναι μία από τις πολλές μεθόδους φόρτισης μπαταριών χωρίς τη χρήση καλωδίων ή προσαρμογέων εναλλασσόμενου ρεύματος για τη συσκευή. Η ασύρματη φόρτιση μπορεί να χρησιμοποιηθεί για μεγάλη ποικιλία συσκευών, όπως κινητά τηλέφωνα, φορητούς υπολογιστές και συσκευές αναπαραγωγής MP3 καθώς και μεγαλύτερα αντικείμενα, όπως ρομπότ και ηλεκτρικά αυτοκίνητα. Υπάρχουν τρεις μέθοδοι ασύρματης φόρτισης: επαγωγική φόρτιση, φόρτιση ραδιοφώνου και χρέωση συντονισμού.

Η επαγωγική φόρτιση χρησιμοποιείται για τη φόρτιση στοιχείων μεσαίου μεγέθους, όπως κινητά τηλέφωνα, συσκευές αναπαραγωγής MP3 και PDA.

Στην επαγωγική φόρτιση, ένας προσαρμογέας εξοπλισμένος με σημεία επαφής είναι προσαρτημένος στην πίσω πλάκα της συσκευής. Όταν η συσκευή απαιτεί φόρτιση, τοποθετείται σε ένα αγώγιμο μαξιλάρι φόρτισης, το οποίο είναι συνδεδεμένο σε μια πρίζα.

Η ραδιοφωνική φόρτιση χρησιμοποιείται για τη φόρτιση αντικειμένων με μικρές μπαταρίες και απαιτήσεις χαμηλής κατανάλωσης ενέργειας, όπως ρολόγια, ακουστικά, ιατρικά εμφυτεύματα, κινητά τηλέφωνα, συσκευές αναπαραγωγής MP3 και ασύρματο πληκτρολόγιο και ποντίκια. Τα ραδιοκύματα χρησιμοποιούνται ήδη για τη μετάδοση και λήψη κυψελοειδών τηλεφωνικών, τηλεοπτικών, ραδιοφωνικών και Wi-Fi σημάτων. Η ασύρματη φόρτιση ραδιοφώνου λειτουργεί παρομοίως. Ένας πομπός, συνδεδεμένος σε μια πρίζα, παράγει ραδιοκύματα. Όταν ο δέκτης που είναι συνδεδεμένος στη συσκευή έχει ρυθμιστεί στην ίδια συχνότητα με τον πομπό, θα φορτίσει τη μπαταρία της συσκευής.

Η χρέωση συντονισμού χρησιμοποιείται για αντικείμενα που απαιτούν μεγάλη ποσότητα ενέργειας, όπως ηλεκτρικό αυτοκίνητο, ρομπότ, ηλεκτρική σκούπα ή φορητό υπολογιστή. Στη φόρτιση συντονισμού, ένα πηνίο χαλκού που συνδέεται με μια πηγή ενέργειας είναι η μονάδα αποστολής. Ένα άλλο πηνίο, που είναι συνδεδεμένο με τη συσκευή που πρόκειται να φορτιστεί, είναι ο δέκτης. Και τα δύο πηνία συντονίζονται στην ίδια ηλεκτρομαγνητική συχνότητα, πράγμα που καθιστά δυνατή τη μεταφορά ενέργειας από το ένα στο άλλο. Η μέθοδος λειτουργεί σε μικρές αποστάσεις (3-5 μέτρα).

Η ιδέα της ασύρματης μετάδοσης ισχύος δεν είναι καινούργια. Το 1899, ο Νίκολα Τέσλα μετέδωσε ασύρματα 100 εκατομμύρια βολτ ηλεκτρικού ρεύματος σε απόσταση 26 μιλιών σε 200 φώτα φωτισμού. Ωστόσο, εκείνη την εποχή το συνεχές ρεύμα (DC, που είναι η ενσύρματη μέθοδος) και το εναλλασσόμενο ρεύμα (AC) ήταν ανταγωνιστικές τεχνολογίες.

Κατηγορία:Ασύρματη μεταφορά ενέργειας
Ναταλί Πακ

Η **Ναταλί Πακ** (γεννήθηκε στις 11 Μαΐου 1977 στη Λιέγη) είναι Βελγίδα τραγουδίστρια, γνωστή για τη συμμετοχή για λογαριασμό της Γαλλίας στο Διαγωνισμό Τραγουδιού της Eurovision το 1989.

Η Πακ επελέγη εσωτερικά επιλέγεται από το κανάλι Antenne 2 για να εκπροσωπήσει τη Γαλλία με το τραγούδι "j'ai volé la vie" ("Έχω κλέψει τη ζωή") στο Διαγωνισμό Τραγουδιού Eurovision 1989, ο οποίος έλαβε χώρα στη Λωζάνη της Ελβετίας στις 6 Μαΐου. Καθώς σε πέντε μέρες θα έκλεινε τα 12 της, ήταν η νεότερη ερμηνεύτρια που συμμετείχε στη Eurovision. Το "J'ai volé la vie" τερμάτισε όγδοο ανάμεσα σε 22 συμμετέχοντες. 

Ως απάντηση στις επιφυλάξεις που εκφράστηκαν από διάφορες συμμετέχουσες χώρες όσον αφορά την ηλικία της Πακ (συμπεριλαμβανομένου και του εκπροσώπου για το Ισραήλ Γκίλι, ο οποίος ήταν ένα χρόνο μεγαλύτερος), η Ευρωπαϊκή Ραδιοτηλεοπτική Ένωση έθεσε ως ελάχιστη ηλικία συμμετοχής τα 16 έτη, με ισχύ από το 1990.

Η Πακ κυκλοφόρησε μερικά σινγκλ και δύο άλμπουμ στο Βέλγιο κατά τη διάρκεια της δεκαετίας του 1990. Στα τελευταία χρόνια έχει εμφανιστεί σε μιούζικαλ όπως τα *Τιτανικός* και *Τραγουδώντας στη Βροχή* στο Βέλγιο και τη Γαλλία.

## Δισκογραφία
**Σινγκλ**
* 1989: "J'ai volé la vie"
* 1989: "Ils reviennent"
* 1990: "Bébé bambou"
* 1991: "Danse"
* 1991: "Noël différent"
* 1992: "Kiss Me" (με τον Ντάνιελ Μέντι)
* 1992: "Nous, c'est spécial"
* 1993: "Laisse-moi voyager"
* 1996: "C'est vrai...je t'aime"
* 1996: "Je garderai pour toi"
* 1998: "Mama, c'est l'heure"

**Άλμπουμ**
* 1996: *C'est vrai...je t'aime*
* 1998: *Chante-nous la vie*

## Εξωτερικοί σύνδεσμοι
* Nathalie Pâque's Myspace page

## Παραπομπές


Κατηγορία:Βελγίδες τραγουδίστριες

Κατηγορία:Συμμετέχοντες στο διαγωνισμό τραγουδιού Eurovision με τη Γαλλία
Κατηγορία:Διαγωνισμός Τραγουδιού Eurovision 1989
Κατηγορία:Συμμετέχοντες στη Eurovision
Σαντζάκι της Καβάλας

Το **σαντζάκι της Καβάλας** (Οθωμανικά τουρκικά: *Sancak-i/Liva-Kavala)* ήταν Οθωμανική επαρχία δεύτερου επιπέδου (*[[σαντζάκι]]* ή λιβάς) το οποία περιλάμβανε την περιοχή γύρω από το λιμάνι της πόλης της Καβάλας (η οποία ανήκει στην Ελλάδα) στην ανατολική Μακεδονία.

## Ιστορία
Η πόλη μάλλον έπεσε σε Οθωμανικά χέρια γύρω στο 1383, λίγο μετά την πτώση των Σερρών. Τον 15ο αιώνα, η περιοχή της Καβάλας παρήγαγε δημητριακά και μετάξι, αλλά ήταν γνωστή και για τα ορυχεία αργύρου.

Το *σαντζάκι* πιστοποιείται από τον Λεουνκλάβιο το 1588, καθώς και από τα ταξιδιωτικά βιβλία του Εβλιγιά Τσελεμπί ως επαρχία του Εγιαλετίου του Αρχιπελάγους, αλλά αναφέρεται και στο πέμπτο τόμο του ίδιου έργου. Κατά τη στιγμή της επίσκεψης του Εβλιγιά Τσελεμπί περιελάμβανε 12 ζιαμέτια και 235 *[[Τιμάριο|τιμάρια]]* και υποδιαιρούταν σε επτά *[[καζάς|καζάδες]]*.

Κατά τον 18ο αιώνα και το πρώτο μισό του 19ου αιώνα, η Δράμα ήταν *σαντζάκι* του Εγιαλετίου της Ρούμελης; Τα έσοδα χορηγούνταν συνήθως στον πασά της Θεσσαλονίκης, ο οποίος κυβερνούσε το *σαντζάκι* μέσω δημοσιονομικού πράκτορα (*[[μουτεσελίμης]]*). Με τις διοικητικές μεταρρυθμίσεις του 1864, το *σαντζάκι* καταργήθηκε και ενσωματώθηκε στο Σαντζάκι της Δράμας, μέρος του Βιλαετίου Θεσσαλονίκης. Η Δράμα παρέμεινε το κέντρο του *καζά* της νέας επαρχίας.

## Δείτε επίσης
* Νομός Καβάλας

## Παραπομπές


## Πηγές
* 
* 

Κατηγορία:Οθωμανική Μακεδονία
Κατηγορία:Οθωμανική διοικητική διαίρεση της Ελλάδας
Κατηγορία:Σαντζάκια της Οθωμανικής Αυτοκρατορίας στην Ευρώπη
Κατηγορία:Ιστορία της Καβάλας
Κατηγορία:Τουρκοκρατία
Θοδωρής Χρυσανθόπουλος

Ο **Θοδωρής Χρυσανθόπουλος** (γεννημένος 21 Ιουνίου 1993) είναι Έλληνας αθλητής στο άλμα επί κοντώ. Η ατομική του καλύτερη επίδοση είναι 5.50 στον ανοιχτό στίβο από τον Ιουλίου του 2017 στο meeting Tofalia 2017 στην Πάτρα. Επίσης στον κλειστό στίβο κατέχει επίδοση 5.25 την οποία πραγματοποίησε το 2018 στο Πανελλήνιο Πρωτάθλημα Κλειστού Στίβου στον Πειραιά.

Η σημαντικότερη διάκριση του Χρυσανθόπουλου είναι η κατάκτηση του χάλκινου μεταλλίου στους πρώτους Ολυμπιακούς Aγώνες Nέων με επίδοση 4.95 που διεξήχθαν το καλοκαίρι του 2010 στη Σιγκαπούρη. Ανάμεσα στις υπόλοιπες διακρίσεις του ξεχωρίζουν τα τρία ασημένια μετάλλια στα Βαλκανικά Πρωταθλήματα ανδρών-γυναικών στο Πιτέστι το 2014, στο Νόβι Παζάρ το 2017 και στην Στάρα Ζαγόρα το 2018. Επίσης Ο Χρυσανθόπουλος το 2012 κατέκτησε την 11η θέση στο Παγκόσμιο Πρωτάθλημα Στίβου Εφήβων-Νεανίδων που διεξήχθη στη Βαρκελώνη. Επιπλέον το 2013 κατέκτησε την 10η θέση στο Ευρωπαϊκό Πρωτάθλημα Στίβου.

Ο Χρυσανθόπουλος ανήκει στον Πανιώνιος Γ.Σ.Σ. από το 2006 έως και σήμερα και προπονείται με τον παλιό πρωταθλητή του άλματος επί κοντώ και ομοσπονδιακό προπονητή του άλματος επί κοντώ Αντρέα Τσώνη.

## Διακρίσεις

### Εθνικές διοργανώσεις

### Διεθνείς διοργανώσεις

## Παραπομπές


## Εξωτερικοί σύνδεσμοι
* 

Κατηγορία:Έλληνες αθλητές του άλματος επί κοντώ
Κατηγορία:Αθλητές στίβου Πανιωνίου
Κατηγορία:Κάτοχοι μεταλλίων του Πανελλήνιου Πρωταθλήματος Στίβου
Κατηγορία:Κάτοχοι μεταλλίων των Βαλκανικών Αγώνων Στίβου
Ορθογραφικοί Κανόνες της Καταλανικής γλώσσας

Οι **Ορθογραφικοί Kανόνες της Καταλανικής γλώσσας** είναι ένα σύνολο 24 κανόνων που δημιούργησε το Ινστιτούτο Καταλανικών Μελετών στις 24 Ιανουαρίου του 1913, με τους οποίους έγινε προσπάθεια να ρυθμιστεί το ορθογραφικό σύστημα των Καταλανικών. Δημιουργήθηκαν λόγω της ανάγκης να εκσυγχρονιστούν, να καθαριστούν και να κανονικοποιηθούν η λογοτεχνική και η γραπτή γλώσσα. Αυτοί οι κανόνες σηματοδότησαν την γραφή των μοντέρνων Καταλανικών, που ισοδυναμούσαν με άλλες ευρωπαϊκές γλώσσες και που έγιναν πιο κατάλληλοι για την καλλιέργεια όλων των λογοτεχνικών ειδών και για όλους τους τομείς επικοινωνίας: τον τύπο, την επιστήμη, την εκπαίδευση, την νομοθεσία και τις επιχειρήσεις.

Για να εγκατασταθούν αυτοί οι ορθογραφικοί κανόνες, το Ινστιτούτο ίδρυσε μια επιτροπή αποτελούμενη από μέλη από όλα τα τμήματα του: Αντόνι Μαρία Αλκοβέρ, Τζοζέπ Καρνέρ ι Ριμπάλτα, Φρεντερίκ Κλασκάρ, Πομπέου Φάμπρα, Λουίς Σεγκαλά ι Εσταλέγια, Τζάουμε Μασσό ι Τορρέντς, Μικέλ ντελς Σάντς Ολιβέρ, Αντόνι Ρουμπιό ι Γιούκ, Πέρε Κορομίνες ι Μοντάνια και από τον Εουζένι δ'Ορς. Ο Πομπέου Φάμπρα ανέλαβε να ετοιμάσει ένα ερωτηματολόγιο το οποίο μελετήθηκε, συζητήθηκε και για το οποίο ψήφισαν όλα τα μέλη της επιτροπής. Το Ινστιτούτο, με αυτούς τους κανόνες, παρέδωσε όλα τα βασικά και σημαντικά εφόδια για την καταλανική γλώσσα για να μπορεί το Ινστιτούτο να αναλάβει όλες τις εργασιες που θα ακολουθούσαν, οι οποίες αφορούσαν την κωδικοποίηση της γραμματικής (1918) και το Γενικό Λεξιλόγιο της Καταλανικής Γλώσσας (1932).

Οι κανόνες εφαρμόστηκαν αμέσως από τον ημερήσιο Τύπο, διάφορα περιοδικά και από την πλειοψηφία των συγγραφέων. Η κανονικοποίηση διευκόλυνε την διδασκαλία των Καταλανικών στα σχολεία και τα πανεπιστήμια. Ο Ενρίκ Πρατ ντε λα Ρίμπα, όσο αφορά αυτό το θέμα, κάλεσε τους Καταλανούς να είναι ενωμένοι και πειθαρχημένοι και σαν αποτέλεσμα οι τοπικές εταιρείες υιοθέτησαν την καινούργια ορθογραφία. Ο ρόλος του πολιτισμικού και πολιτικού κόσμου ήταν καθοριστικός για την επιτυχία των κανόνων, της ενότητας της γλώσσας και, σίγουρα, για να επαναφερθεί η καταλανική γλώσσα.

Παρά την λαϊκή και επίσημη αποδοχή, οι κανόνες είχαν αρχικά καταπολεμηθεί από ένα συγκεκριμένο αριθμό προσωπικοτήτων. Αξίζει να αναφερθούν μερικοί από αυτούς, κάποιοι εγγράμματοι και φιλόλογοι, όπως οι: Φρανσέσκ Καρρέρας ι Κάντι, Τζάουμε Κολέλ ι Μπανσέλς, Τζοζέπ Φρανκέζα ι Γκόμις, Φρανσέσκ Ματέου ι Φορνέλς, Απέλες Μέστρες, Ραμόν Μικέλ ι Πλάνας, Ερνέστ Μολινέ ι Μπραζές, κ.τ.λ. Αυτοί δημιούργησαν το 1915 την Ακαδημία της Καταλανικής Γλώσσας, η οποία εφάρμοσε μερικούς Κανόνες ορθογραφίας που δημοσιέυθηκαν το 1916, οι οποίοι δεν εφαρμόστηκαν με επιτυχία.

## Εξωτερικοί σύνδεσμοι

* Normes de Castelló

## Παραπομπές


Κατηγορία:Καταλανική Γλώσσα
Οδοκαθαριστής

[μικρογραφία|Μηχανικός οδοκαθαριστής στη [Πόλη του Μεξικού]]
[δεξιά|μικρογραφία|Οδοκαθαριστής στην [Πασέο ντε λα Ρεφόρμα, στην Πόλη του Μεξικού]]
Ο **οδοκαθαριστής** μπορεί να αναφέρεται στο επάγγελμα ενός ατόμου ή σε μια μηχανή που καθαρίζει τους δρόμους. Ο οδοκαθαριστής καθαρίζει τους δρόμους συνήθως σε αστική περιοχή.

Οι οδοκαθαριστές έχουν χρησιμοποιηθεί σε πόλεις, δεδομένου ότι η αποχέτευση και η αποκομιδή απορριμμάτων αποτελούν προτεραιότητες. Ένα πρόσωπο που καθαρίζει τον δρόμο θα χρησιμοποιήσει μια σκούπα και ένα φτυάρι για να καθαρίσει τα απορρίμματα, τα ζωικά απόβλητα και τις βρωμιές που συσσωρεύονται στους δρόμους. Αργότερα χρησιμοποιήθηκαν μάνικες νερού για να πλένουν τους δρόμους.

Οι μηχανές δημιουργήθηκαν τον 19ο αιώνα για να κάνουν την εργασία πιο αποτελεσματικά. Σήμερα, οι σύγχρονοι οδοκαθαριστές είναι τοποθετημένοι σε σωμάτια φορτηγών και μπορούν να σκουπίσουν απορρίμματα που συσσωρεύονται στους δρόμους.

## Εξωτερικοί σύνδεσμοι
* 
* 

Κατηγορία:Επαγγέλματα
Κατηγορία:Καθαρισμός
Κατηγορία:Κουλτούρα του δρόμου
Ολυμπία Οδός Α.Ε.

μικρογραφία|150x150εσ|Το λογότυπο της Ολυμπίας Οδού Α.Ε.
Η **Ολυμπία Οδός Α.Ε.** είναι εταιρεία δημοσίων έργων, που έχει αναλάβει την κατασκευή και την συντήρηση του ομώνυμου αυτοκινητοδρόμου «Ολυμπία Οδός» και της Περιμετρικής Οδού Πατρών που αποτελεί τμήμα της Ιονίας Οδού. Η κατασκευή των έργων ολοκληρώθηκε το 2017 και σήμερα εκτελούνται έργα συντήρησης.

Ο αυτοκινητόδρομος ξεκινά από την Ελευσίνα, ακολουθεί κατά μήκος τον Κορινθιακό Κόλπο μέχρι την γέφυρα Ρίου-Αντιρρίου και την Πάτρα και συνεχίζει μέχρι την Τσακώνα (κοντά στον Μελιγαλά), στη νοτιοδυτική Πελοπόννησο, όπου διασταυρώνεται με τον αυτοκινητόδρομο Α7.

Η Ολυμπία Οδός αποτελείται από δύο αυτοκινητόδρομους :

* Τον Αυτοκινητόδρομο Α8 (Αθήνα-Πάτρα) που κατασκευάστηκε το 1962-1973, με την ονομασία Εθνική Οδός 8Α. Κατά τη δεκατία του 1990 το τμήμα Ελευσίνα-Κόρινθος αναβαθμίστηκε σε προδιαγραφές αυτοκινητόδρομου. Το τμήμα Κόρινθος-Πάτρα αναβαθμίστηκε σε αυτοκινητόδρομο τον Απρίλιο 2017.
* Το νότιο τμήμα του αυτοκινητοδρόμου Α5 (Πάτρα-Πύργος), το οποίο διασχίζει την ομώνυμη αρχαία πόλη της Ολυμπίας,τα πρώτα 10 χιλιομετρα του αυτοκινητοδρομου βρίσκονται προς το παρόν υπό κατασκευή.

Ο μήκους 285 χλμ αυτοκινητόδρομος της Ολυμπίας Οδού συνδέει την Αθήνα με τον Πύργο(το τμήμα περιμετρική πατρών-κατω αχαϊα παραμένει υπό κατασκευή) 

## Ιστορία
Στις 4 Αυγούστου 2008 τέθηκε σε ισχύ μια συμφωνία σύμπραξης ανάμεσα στο ελληνικό κράτος και στη κοινοπραξία Ολυμπία Οδός Α.Ε. με στόχο την κατασκευή και την 30ετή συντήρηση του αυτοκινητοδρόμου Ολυμπία Οδός. Ως αντάλλαγμα για την είσπραξη διοδίων, η κοινοπραξια επένδυσε συνολικά 2,8 δις ευρώ για την κατασκευή και τον εκσυγχρονισμό του αυτοκινητοδρόμου.

Η αναβάθμιση του αυτοκινητοδρόμου Α8 (Ελευσίνα-Κόρινθος-Ρίο) και του αυτοκινητοδρόμου Α5 (Ρίο-Πύργος-Τσακώνα) έχει περιγραφεί από την Ολυμπία Οδό Α.Ε. ως «το μεγαλύτερο και πιο δύσκολο έργο που έχει αναλάβει κάποια εταιρεία μέχρι σήμερα στην Ελλάδα και ένα από τα πιο σύνθετα στην Ευρώπη». Περιλαμβάνει επίσης την κατασκευή σηράγγων απόστασης 19 χλμ και είκοσι κόμβων.

## Μέτοχοι
Μέτοχοι της Ολυμπίας Οδού Α.Ε. είναι οι εξής εταιρείες :

*Διαχειριστής αυτοκινητοδρόμων *[https://en.m.wikipedia.org/wiki/Vinci_SA Vinci SA]* (Γαλλία) (29,9%)
*Κατασκευαστική εταιρεία *[https://en.m.wikipedia.org/wiki/Hochtief Hochtief]* (Γερμανία) (17%)
*Κατασκευαστική εταιρεία Ιωάννου και Παρασκευαΐδης *[[Όμιλος ΑΒΑΞ]]* (Κύπρος) (19,1%)
*Κατασκευαστική εταιρεία *[[ΓΕΚ ΤΕΡΝΑ]]* (Ελλάδα) (17%)
*Εταιρεία χρηματοοικονομικών υπηρεσιών *[[Ελλάκτωρ]]* (Ελλάδα) (17%)
*Εταιρεία *Αθηνά Α.Ε.* (Ελλάδα) (2,1%)

## Φωτογραφίες
μικρογραφία
μικρογραφία
καθόλου|μικρογραφία|Η Περιμετρική Οδός Πατρών

## Παραπομπές


## Επίσημη ιστοσελίδα

* Ολυμπία Οδός

Κατηγορία:Αυτοκινητόδρομοι της Ελλάδας
Κατηγορία:Ελληνικές επιχειρήσεις
Οδυσσέας Δημητριάδης

Ο **Οδυσσέας Δημητριάδης** (1908–2005) ήταν σοβιετικός και γεωργιανός  διευθυντής ορχήστρας και μουσικός ποντιακής καταγωγής, τιμημένος ως «Καλλιτέχνης του Λαού της ΕΣΣΔ» το 1958.

## Βιογραφικά στοιχεία
Γεννήθηκε στις 7 Ιουλίου 1908 στο Μπατούμι της Ρωσικής Αυτοκρατορίας (σήμερα στη Γεωργία), από Πόντιους γονείς. Ο πατέρας του, Αχιλλέας, ήταν έμπορος και είχε καταγωγή από την Τραπεζούντα, ενώ η μητέρα του Καλλιόπη Ευφραιμίδη ασχολούνταν με τα οικιακά. Άρχισε να ασχολείται με τη μουσική από νεαρή ηλικία, σπουδάζοντας βιολί, πιάνο και μουσική σύνθεση στην Τιφλίδα (1930), και διεύθυνση ορχήστρας στο Ωδείο Λένινγκραντ (1936). Το 1934 γνωρίστηκε με τον Δημήτρη Μητρόπουλο στον οποίο εξέφρασε την επιθυμία του να μετακομίσει στην Ελλάδα με το πέρας των σπουδών του. Ωστόσο η απάντηση του Μητρόπουλου τον έπεισε να μείνει στη Σοβιετική Ένωση.

Μετά την ολοκλήρωση των σπουδών του, το 1937, ανέλαβε αρχιμουσικός και διευθυντής της όπερας του Μπαλέτου της Τιφλίδας, θέση στην οποία παρέμεινε μέχρι το 1965. Παράλληλα, την περίοδο 1947–1952 υπήρξε αρχιμουσικός της Κρατικής Συμφωνικής Ορχήστρας της Γεωργίας και αργότερα από το 1965 έως το 1973 αρχιμουσικός της Ορχήστρας του Θεάτρου Μπολσόι. Το 1980 η σοβιετική κυβέρνηση τον όρισε επίσημο αρχιμουσικό των Θερινών Ολυμπιακών Αγώνων του 1980. Τελικά το 1994 εγκαταστάθηκε στην Αθήνα, όπου συχνά εμφανιζόταν σε παραστάσεις που πραγματοποιούνταν στην Εθνική Λυρική Σκηνή. Πέθανε στην Τιφλίδα στις 28 Απριλίου 2005.

## Παραπομπές


## Εξωτερικοί σύνδεσμοι
*Οδυσσέας Δημητριάδης στον ''Πανδέκτη'', του Εθνικού Ιδρύματος Ερευνών.
* 

Κατηγορία:Έλληνες διευθυντές ορχήστρας
Κατηγορία:Έλληνες συνθέτες
Κατηγορία:Σοβιετικοί ελληνικής καταγωγής
Μένλο Παρκ

Το **Μένλο Παρκ** είναι πόλη στην ανατολική κομητεία Σαν Ματέο, στην περιοχή του Κόλπου Σαν Φρανσίσκο της Καλιφόρνιας, στις Ηνωμένες Πολιτείες. Συνορεύει με τον κόλπο του Σαν Φρανσίσκο στα βόρεια και ανατολικά. Το Μένλο Παρκ είναι μία από τις  πόλεις με το πλέον μεγαλύτερο ποσοστό πτυχιούχων στην πολιτεία της Καλιφόρνια και τις Ηνωμένες Πολιτείες καθώς σχεδόν το 70% των κατοίκων άνω των 25 ετών έχει λάβει πτυχίο ή κάποιο ανώτερο πτυχίο. Το Μένλο Παρκ είχε 32.026 κατοίκους σύμφωνα με την απογραφή των Ηνωμένων Πολιτειών του 2010, ο οποίος είχε αυξηθεί σε περίπου 33.888 κατοίκους μέχρι το 2016. Στη πόλη βρίσκεται η κύρια έδρα του Facebook.

## Παραπομπές


Κατηγορία:Πόλεις της Καλιφόρνια
Εντουάρντο Σάβεριν

Ο **Εντουάρντο Σάβεριν** (πορτογαλικά: Eduardo Luiz Saverin, γεννήθηκε στις 19 Μαρτίου 1982) είναι Αμερικανοβραζιλιάνος επιχειρηματίας και επενδυτής. Είναι συνιδρυτής του Facebook. Το 2012, κατείχε 53 εκατομμύρια μετοχές του Facebook (περίπου 2% του συνόλου των μετοχών εκείνη την εποχή), αξίας περίπου 2 δισεκατομμυρίων δολαρίων την εποχή εκείνη. Επένδυσε σε εταιρείες όπως οι Qwiki και Jumio.

Σταμάτησε να είναι Αμερικανός πολίτης τον Σεπτέμβριο 2011, και ως εκ τούτου απέφευγε φόρους ύψους 700 εκατομμυρίων δολαρίων, προκαλώντας κάποια προσοχή και αντιπαράθεση από τα ΜΜΕ. Ο Σάβεριν δήλωσε ότι αφαίρεσε την υπηκοότητά του λόγω του "ενδιαφέροντός του για εργασία και διαβίωση στη Σιγκαπούρη", στην οποία διέμενε από το 2009, και αρνήθηκε ότι εγκατέλειψε τις Ηνωμένες Πολιτείες για να μην πληρώνει φόρους.

## Παραπομπές


## Εξωτερικοί σύνδεσμοι
* 

Κατηγορία:Αμερικανοί επιχειρηματίες
Κατηγορία:Βραζιλιάνοι επιχειρηματίες
Καλύβια Ήλιδας Ηλείας

*Για οικισμούς με την ονομασία Καλύβια στην Ηλεία, δείτε: [[Καλύβια Ηλείας]]*Τα **Καλύβια Ήλιδας**, γνωστά και ως **Καλύβια Αμαλιάδας**, ή **Καλύβια** βρίσκονται στον δήμο Ήλιδας στον νομό Ηλείας. Υπάγεται στην δημοτική ενότητα Καλυβίων και πριν το 2011 υπαγόταν στον Καποδιστριακό δήμο Αμαλιάδος. Το χωριό βρίσκεται δυτικά των αρχαίων γυμνασίων της Ήλιδας. Από το 1835 μέχρι το 1912 αναφερόταν επίσημα ως *Καλύβια Παλαιοπόλεως* οπότε με το ΦΕΚ 256Α - 28/08/1912 το όνομά του διορθώθηκε σε Καλύβια Ήλιδος. Με διάταγμα της 20ης Ιανουαρίου 1916 το χωριό προσαρτήθηκε στη κοινότητα Ήλιδος, αλλά αποσπάστηκε στις 5 Αυγούστου 1925 και από τότε αποτελεί ξεχωριστή κοινότητα. Το 2001 είχε πληθυσμό 365 κατοίκων.

Η προσάρτηση του οικισμού στην κοινότητα της Ήλιδας δημοσιεύτηκε στο Φ.Ε.Κ, της 28ης Φεβρουαρίου 1916. Σύμφωνα με στοιχεία απογραφής από τον Βενετό Γριμάνι το 1700 μ.Χ., στο χωριό υπήρχαν 15 οικογένειες με σύνολο 56 ατόμων.                                                                           Ο περιηγητής R, Chandler το έτος 1766  "... διαπιστώνει μεταξύ των χωριών Kalyvia  και Palaeopolis την ύπαρξη λειψάνων αρχαίου οικισμού για τα οποία διατυπώνει στο γνωστό ήδη έργο του την άποψη ότι πρόκειται  περί της Ήλιδος...", Από την μελέτη του καθηγητή της Νεοελληνικής Φιλολογίας  Κώστα Στεργιόπουλου: "Το τοπωνύμιο Ήλις από ιστορικογεωγραφική άποψη",  καταχωρημένη στην Επετηρίδα της Εταιρείας Ηλειακών Μελετών, τόμος Β' σελίδα 102  το έτος 1983.

## Παραπομπές


Κατηγορία:Χωριά της περιφερειακής ενότητας Ηλείας
Κατηγορία:Δήμος Ήλιδας
Λακωνικός

Ο **Λακωνικός** (βασίλεψε το 192 π.Χ.) ήταν ο τελευταίος γνωστός βασιλιάς της Σπάρτης. Ο Λακωνικός διορίστηκε ως βασιλιάς μετά τη δολοφονία του Νάβις. Ήταν αγόρι, ενδεχομένως βασιλικής καταγωγής, το οποίο μεγαλώθηκε από γιους του Νάβις. Μετά την κατάληψη της πόλης από τον Αχαιό στρατηγό Φιλοποίμην το 192 π.Χ., η Σπάρτη αναγκάστηκε να ενταχθεί στην Αχαϊκή Συμπολιτεία και η θέση του βασιλιά καταργήθηκε. Μετά τη καθαίρεση, η μετέπειτα τύχη του Λακωνικού είναι άγνωστη.

## Παραπομπές

Κατηγορία:Βασιλείς της αρχαίας Σπάρτης